

Telki Község Önkormányzata

2089 Telki, Petőfi u.1.

Telefon: (06) 26 920 801

E-mail: hivatal@telki.hu

[www.telki.hu](http://www.telki.hu)

**ELŐTERJESZTÉS**

**A KÉPVISELŐ-TESTÜLET 2025. február 24-i rendes ülésére**

|  |
| --- |
| **Napirend tárgya:****Telki község helyi közútjaira történő behajtás rendjéről szóló rendelet felülvizsgálata** |

**A napirendet tárgyaló ülés dátuma**: **2025.02.24.**

**A napirendet tárgyaló ülés:** **Pénzügyi, Településfejlesztési és Fenntarthatósági Bizottság**, **Képviselő-testület**

**Előterjesztő:** **Deltai Károly polgármester**

**Az előterjesztést készítette:** **dr. Lack Mónika jegyző**

**A napirendet tárgyaló ülés típusa:** **nyílt** / zárt

**A napirendet tárgyaló ülés típusa:** **rendes /** rendkívüli

**A határozat elfogadásához szükséges többség típusát:** egyszerű / **minősített**

**A szavazás módja:** **nyílt** / titkos

**1.Előzmények, különösen az adott tárgykörben hozott korábbi testületi döntések és azok végrehajtásának állása: -**

**2. Jogszabályi hivatkozások**: ---

**3.Költségkihatások és egyéb szükséges feltételeket, illetve megteremtésük javasolt forrásai:**

**----**

**4. Tényállás bemutatása:**

Telki község Önkormányzat Képviselő-testülete 2009. március 18.-i ülésén megalkotta a járművek közlekedésének helyi közutakon történő súlykorlátozásáról, a behajtási engedélyek kiadásának és felhasználásának rendjéről szóló 10/2009. (III.18.) önkormányzati rendeletét (a továbbiakban: rendelet). A rendelet előírásai alapján - a rendeletben foglalt kivételekkel - minden olyan jármű, jármúszerelvény számára, amelynek a megengedett legnagyobb össztömege az 7,5 tonnát meghaladja behajtási engedély szükséges az önkormányzat tulajdonában és kezelésében lévő utak használatára.

A Pest Megyei Kormányhivatal Törvényességi Felügyeleti Főosztálya (a továbbiakban: Hatóság) 2022. augusztus 23. napján PE/030/01175-1/2021 számon törvényességi felhívást tett az önkormányzat képviselő-testülete felé, amelyben jelezte, hogy a behajtásért úthasználati díj szedése, törvényi felhatalmazás hiányában nem jogszerű, így - 60 napos határidővel - a díjfizetésre vonatkozó rendelkezések hatályon kívül helyezésére szólított fel. Az önkormányzat határidő hosszabbítási kérelmet nyújtott be a Hatóság felé, amely kérelemnek helyt adva, további 30 nappal hosszabbításra került a határidő. Így a döntéshozatalra nyitva álló határidő 2021. november 29. napján járt le.

A Képviselő-testület 2021. október 11. napján tárgyalta a törvényességi felhívást. Az előterjesztés alapján a képviselő-testület 104/2021. (X.11.) önkormányzati határozatával úgy döntött, hogy a rendeletet nem módosítja, valamint felhatalmazza a polgármestert, hogy az erről szóló határozatot, valamint a tárgyban adott tájékoztatást a Pest Megyei Kormányhivatal részére küldje meg.

2022. január 1 1. napján a Kúria Önkormányzati Tanácsa értesítette az önkormányzatot arról, hogy más jogszabályba ütközés kapcsán Köf.5.035/2021/5. ügyszámon vizsgálatot indított a rendelet díjfizetésre vonatkozó rendelkezései tekintetében.

A Kúria Köf.5.035/2021/5. számú határozatával a rendelet díjfizetésre vonatkozó rendelkezéseit 2022. március 4. napjától hatályosan megsemmisítette. Az önkormányzat a Kúria döntését a határozatban foglaltaknak megfelelően közzétette, valamint a helyi jogszabályában átvezette, vagyis a díjszedésre vonatkozó passzusokat hatályon kívül helyezte.

Ugyanakkor a behajtási díj fizetési kötelezettsége az önkormányzatnak ezzel megszűnt, de a behajtási engedélyre vonatkozóan a rendelet úthasználati díj beszedésének hiányában hatályban maradt.

2024. december 20-án a Kormány módosította, kiegészítette az egyes közlekedési tárgyú törvények módosításáról szóló 2024. évi LXXXI. törvény 10. szakaszával a közúti közlekedésről szóló 1988. évi l. törvényt, a jogszabály a következő 33/E. §.al egészült ki:

*„33/E §. A korlátozott forgalmú övezetben megengedett legnagyobb össztömeget meghaladó tehergépkocsi, vontató, mezőgazdasági vontató és lassú jármú korlátozott forgalmú övezetbe történő behajtása a helyi önkormányzatok területén hozzájárulási díj megfizetéséhez köthető. A behajtási hozzájárulás kiadása érdekében a behajtási hozzájárulás regisztrációs díjait és a behajtási díjakat, megfizetésük módját, a díjmentességre jogosultak körét, valamint a díjkedvezményeket a helyi önkormányzat képviselő-testülete — a fővárosban a fővárosi közgyűlés — rendeletben állapíthatja meg. Az így befolyt díjak a helyi önkormányzat, illetve a fővárosi önkormányzat bevételét képezik.”*

A jogszabály módosítással az önkormányzatok megkapták az eddig hiányzó felhatalmazást, amely szerint jogosultak közútjaikon - a kijelölt övezetben megengedett legnagyobb össztömeget meghaladó tehergépkocsi, vontató, mezőgazdasági vontató és lassú jármű korlátozott forgalmú övezetbe történő behajtása esetén „helyi rendeletben szabályozni a behajtási díjakat, megfizetésük módját”.

A behajtási díjból befolyó díjak a helyi önkormányzat bevételét képezik, annak felhasználása útkarbantartásra fordítandó.

A korábban hatályos díjtételek 2018 óta változatlanok voltak, a 2020.évi díjfelülvizsgálatot a pandémiás helyzetre tekintettel elrendelt díjemelési moratórium tiltotta meg az önkormányzatok számára. 2022.évben pedig a fentiek okán hatályon kívül helyezésre kerültek a rendeletből a díjtételek.

Jelen felülvizsgálat keretében mindenképpen indokolttá teszik a díjak összegszerű felülvizsgálatát és emelését is.

Telki, 2025. február 18.

 Deltai Károly

 polgármester

**Rendelettervezet**

**Telki Község Önkormányzata Képviselő-testületének .../.... (...) önkormányzati rendelete**

**Telki község helyi közútjaira történő behajtás rendjéről**

[1] A szabályozás célja Telki Község Önkormányzat tulajdonában és kezelésében lévő helyi közutak állapotának védelme, a kisebb teherbírású utak további állagromlásának megelőzése, illetve a behajtási díjakból befolyó összeg helyi közutak karbantartásra fordítása.

[2] Telki Község Önkormányzatának Képviselő-testülete a közúti közlekedésről szóló 1988. évi I. törvény 48. § (5d) bekezdésében kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva az Önkormányzat törzsvagyonának részét képező helyi közutak és műtárgyak állagának megóvása, fenntartása, a helyi közutakon a biztonságos közlekedés biztosítása céljából a következőket rendeli el:

**A rendelet hatálya**

**1. §**

(1) A rendelet hatálya a Telki község közigazgatási területén lévő, az Önkormányzat tulajdonában álló helyi közutakra (továbbiakban helyi közút) terjed ki.

(2) A rendelet hatálya nem terjed ki a fegyveres erők és testületek, a katasztrófavédelem, a mentők, a kommunális és közmű szolgáltatók járműveire közfeladatuk ellátása során.

**Közös szabályok**

**2. §**

(1) A 7,5 tonna megengedett legnagyobb össztömeget meghaladó tehergépjárművek helyi közútra törtnő behajtásához behajtási engedély szükséges. A behajtási engedélyt az Önkormányzat polgármestere a helyi közút tulajdonosa és kezelője nevében adja ki.

(2) Az Önkormányzat polgármestere a behajtási engedély kiadását megtagadhatja

*a)* ha a megengedett 7,5 tonna össztömeget túllépő szállítmány megbontható;

*b)* ha helyi közút teherbírása és állapota alapján nem alkalmas arra, hogy a 7,5 tonna megengedett össztömeget meghaladó tehergépjármű azon közlekedjen.

(3) Az Önkormányzat polgármestere a behajtási engedélyben előírhatja azt az útvonalat, amelyen a tehergépjárműnek közlekednie kell és azokat a feltételeket, amelyek a tehergépjármű közlekedése során biztosítják a helyi közút és tartozékainak védelmét.

(4) Nem szilárd burkolatú utakra csak akkor lehet behajtási engedélyt kiadni, ha az azon való közlekedést az útviszonyok lehetővé teszik.

**A behajtási engedély iránti kérelem és annak kiadása**

**3. §**

(1) A behajtási engedély iránti kérelmet a tehergépjármű tulajdonosának vagy üzemben tartójának - illetve megbízás alapján azon ingatlan tulajdonosának, aki a szolgáltatást igénybe veszi - kell benyújtani.

(2) A behajtási engedély egy alkalomra vagy építkezés esetén a jogerős használatbavételi engedély vagy tudomásulvétel, hatósági bizonyítvány kiadásáig, de legfeljebb 3 évre szólhat.

(3) A behajtási engedély – az építkezések esetén a tulajdonos által megváltott a jogerős használatba-vételi engedély kiadásáig, de legfeljebb 3 évre szóló behajtási engedélyt kivéve - rendszámhoz kötve adható ki az útvonalengedéllyel együtt.

(4) A behajtási engedély – az építkezéshez igényelt, a jogerős használatba-vételi engedély kiadásáig, de legfeljebb 3 évre szóló engedélyt kivéve - egy gépjárműre adható ki. Amennyiben egy kérelmező több gépjárműre kéri, úgy azt minden járműre külön kell kiadni.

(5) A behajtási engedély a behajtási díj maradéktalan megfizetését követően adható ki.

(6) Ha a kérelem e rendeletben előírt feltételeknek megfelel, behajtási engedélyt a kérelem benyújtását követő 3 munkanapon belül kell kiadni. A hivatali munkaidőn túl beérkezett kérelem a következő munkanapon beérkezettnek minősül.

(7) Az eljárás illetékmentes.

(8) Az engedély ellenőrzésére jogosult szerv (rendőrség, közterület-felügyelő) kezdeményezésére az Önkormányzat polgármestere az érvényes engedélyt felülvizsgálhatja és amennyiben az indokolt, határozatával visszavonhatja.

(9) Aki a behajtással szándékosan vagy gondatlanul kárt okoz, az köteles a kárt megtéríteni.

**Behajtási engedély kiadása építkezés esetén**

**4. §**

Építkezés esetén a tulajdonos a település közigazgatási területén lévő ingatlan esetében az építési engedély kiadását, engedélyhez nem kötött építkezés esetén az elektronikus építési napló készenlétbe helyezéséről szóló tájékoztatás kiadását követően a jogerős használatba-vételi engedély, illetve az egyszerű bejelentéshez kötött lakóépület építés, bővítés esetén az arról szóló hatósági bizonyítvány kiadásáig, de legfeljebb 3 évre szóló behajtási engedélyt igényelhet.

**Behajtási díj**

**5. §**

(1) A behajtási engedély alapján fizetendő behajtási díj összegét a tehergépjármű össztömegének alapulvételével, a rendelet 1. mellékletében foglaltak szerint kell megállapítani.

(2) A behajtási engedély a behajtási díj megfizetését követően adható ki. A behajtási díjat átutalással az önkormányzat költségvetési számlájára történő megfizetéssel kell teljesíteni.

(3) A behajtási díjból származó bevételt az utak kátyúzása, murvázása önkormányzati feladatra kell felhasználni.

(4) A behajtási díjakról nyilvántartást kell vezetni.

**Mentesség**

**6. §**

(1) Mentesül behajtási díj megfizetése alól, azon gépjármű üzembentartó vagy tulajdonos, aki Telki községben telephellyel rendelkezik, tevékenysége után a helyi iparűzési adót Telki község Önkormányzatának fizeti és nincs helyi adó vonatkozásában adótartozása.

(2) Önkormányzati beruházásoknál vagy önkormányzat által támogatott rendezvényeknél közreműködő tehergépjárművek az Önkormányzat polgármesterének döntése alapján a behajtási díj megfizetése alól mentesülhetnek.

**A behajtási hozzájárulások ellenőrzése**

**7. §**

Telki Község területén a forgalmi rend érvényesítésére és a behajtási hozzájárulásban meghatározott feltételek teljesülésének ellenőrzésére jogosult szervek:

*a)* a Rendőrség

*b)* a közterület-felügyelet.

**Jogkövetkezmények**

**8. §**

A behajtási engedély nélküli, vagy attól eltérő használat az üzemben tartóval (tulajdonossal), használóval szemben a közlekedési szabályok megszegésére vonatkozó eljárás lefolytatását és közigazgatási bírság kiszabását vonja maga után.

**Záró rendelkezések**

**9. §**

Hatályát veszti a helyi közútra történő behajtás korlátozásáról szóló 10/2009. (III. 18.) önkormányzati rendelet.

**10. §**

Ez a rendelet 2025. március 1-jén lép hatályba.

*1. melléklet az .../... . (... . ... .) önkormányzati rendelethez*

**Behajtási díjak**

1. Behajtási díjak

| **7,5 tonna össztömeg felett minden megkezdett tonna után** |
| --- |
|  | **7,5 - 12,4 t** | **12,5 - 17,9 t** | **18 t <** |
| **alkalmankénti Ft+ÁFA /tonna** | 600 | 800 | 1200 |
| **Építkezés esetén a jogerős használatba-vételi engedélyhez vagy egyszerű bejelentéshez kötött lakóépület építése esetén a megvalósításról szóló hatósági bizonyítvány/értesítés kiadásáig, de legfeljebb 3 évre szóló behajtási engedély díja: 1500 Ft/m2+áfa ( m2=A megépítendő épület építési engedélyében foglalt hasznos alapterület )** |